text: qi
  
  publiceret: 2021-05-28 10:44:20+02:00
  Qi er et centralt begreb i kinesisk filosofi, religion, kosmologi, lægevidenskab, selvkultiveringsteknikker, kampkunst og feng shui.
  Qi er på én gang den livgivende kraft, som gennemstrømmer universet, og det ’stof’, den fysiske eller materielle verden består af. Qi er karakteriseret ved at optræde i forskellige densiteter og kvaliteter; således kan det siges, at menneskets legeme består af kondenseret eller fortættet qi, medens bevidsthed og følelser består af æterisk qi. Med begrebet qi ophæves den typiske vestlige dikotomi mellem ånd og materie. Et menneske fødes med det, der kaldes prænatal qi, som det har fået fra forældrene, men optager også qi gennem den luft, det indånder, og den føde, det indtager.